News Update: Goldman Sachs เตือน อย่ารีบช้อนซื้อหุ้น ธ.ค. เสี่ยงลงต่ออีก ยังไม่มีสัญญาณซื้อ Deutsche Bank ชี้ ใกล้ระดับต่ำสุดแล้ว - FINNOMENA
Goldman Sachs เตือนยังไม่ถึงเวลาช้อนซื้อหุ้น เหตุเดือน ธ.ค. ยังมีความเสี่ยงลงต่อ ขณะที่ มาตรชี้วัดความเสี่ยงยังไม่ส่งสัญญาณซื้อ
8 ธ.ค. 2564

Goldman Sachs เตือนยังไม่ถึงเวลาช้อนซื้อหุ้น เหตุเดือน ธ.ค. ยังมีความเสี่ยงลงต่อ ขณะที่ มาตรชี้วัดความเสี่ยงยังไม่ส่งสัญญาณซื้อ
Christian Mueller-Glissmann ผู้บริหารระดับสูงของ Goldman Sachs กล่าวว่า มุมมองที่เข้มงวดขึ้นของ Fed และการแพร่ระบาดของไวรัสสายพันธุ์โอมิครอน จะสร้างความท้าทายระยะสั้นในการซื้อขายสินทรัพย์ทุกชนิด
Goldman Sachs ระบุว่า แม้จะมีแรงขายในทุกสินทรัพย์ ตั้งแต่หุ้นเทคโนโลยีไปจนถึง bitcoin แต่ตอนนี้มาตรชี้วัดความเสี่ยงของบริษัท (Risk Appetite Indicator: RAI) อยู่ในระดับต่ำกว่า 0 และยังมีความเป็นไปได้ที่จะลดลงอีก
Christian Glissmann กล่าวว่า หากมุมมองเศรษฐกิจมหภาคไม่ดีขึ้น นักลงทุนควรรอให้ระดับ RAI เข้าใกล้ -2 ก่อนที่จะเพิ่มความเสี่ยง เพราะที่ระดับใกล้ -2 หรือต่ำกว่า เป็นโอกาสที่ดีมากในการเพิ่มความเสี่ยง และเป็นตำแหน่งที่การดำเนินนโยบายเป็นไปในทิศทางเดียวกับเศรษฐกิจ (Procyclical) โดยเฉพาะอย่างยิ่งหากการเติบโตของเศรษฐกิจมีเสถียรภาพหลังการแพร่ระบาดของโอมิครอน
คำเตือนของ Goldman Sachs ขัดแย้งกับการฟื้นตัวครั้งใหญ่ของสินทรัพย์เสี่ยงในสัปดาห์นี้ หลังมีสัญญาณว่าโอมิครอนไม่รุนแรงอย่างที่คิด ขณะที่ มาตรวัดของ Deutsche Bank ส่งสัญญาณว่าสินทรัพย์เสี่ยงกำลังเข้าสู่ระดับต่ำสุดแล้ว
ความผันผวนของตลาดทำให้เห็นถึงความเชื่อมั่นที่เปราะบาง นักลงทุนต่างพากันป้องกันความเสี่ยงจากความไม่แน่นอนที่เคยเจอ ส่งผลให้ตลาดหุ้นในสัปดาห์ที่แล้วปั่นป่วนในรอบปี
VIX หรือ ดัชนีความกลัว ซึ่งเป็นตัววัดความผันผวนของตลาดหุ้นอยู่ที่ระดับ 27 สูงกว่าค่าเฉลี่ยของปีนี้ถึง 7 จุด รวมถึงราคาฟิวเจอร์สเดือนใกล้ที่สูงกว่าฟิวเจอร์สเดือนไกล เป็นสัญญาณชี้ว่าตลาดคาดการณ์ว่าความปั่นป่วนระยะสั้นยังคงมีอยู่
ในขณะเดียวกันมาตรวัดโมเมนตัมข้ามสินทรัพย์ของ Deutsche Bank ติดลบอย่างหนัก และใกล้สู่ระดับต่ำสุดเป็นประวัติการณ์แล้ว โดย Parag Thatte นักกลยุทธ์ของ Deutsche Bank คาดว่า สินทรัพย์บางประเภทกำลังเข้าสู่ระดับต่ำสุดในช่วงเวลานี้ และการฟื้นตัวจะเกิดขึ้นในระยะสั้นที่ประมาณ 3-4 สัปดาห์ข้างหน้า
อ้างอิง: https://www.bloomberg.com/news/articles/2021-12-07/goldman-sachs-has-bad-news-for-investors-rushing-to-buy-the-dip?sref=e4t2werz
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Deutsche Bank
Goldman Sachs
News Update
ตลาดหุ้น
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA